Poppie-saak: ‘Kinders geslaan tot hulle stilbly en fout erken’Kobus Koekemoer in die hof (7 November 2017). Foto: Phillip Bruwer Die hooggeregshof in Pretoria het Woensdagoggend gehoor dat Kobus Koekemoer (44) vir Poppie van der Merwe (3) en ŉ sesjarige seun (toe vyf jaar oud) soms “ernstig pak slae” gegee het “om hulle te leer”. Kobus staan saam met sy vrou, Louisa (46), tereg op ŉ aanklag van moord op Poppie, twee aanklagte van aanranding met die doel om ernstig te beseer en ŉ aanklag van kindermishandeling. Kobus het tydens kruisondervraging deur die staatsaanklaer, adv. Salomé Scheepers, gesê: “Ek sou die kinders met ŉ paplepel slaan totdat hulle huil en dan verder gaan.” “Verduidelik wat jy bedoel met verder gaan?” het sy gevra. “Ek sou uitdeel tot die kind huil en dan verder gaan tot hulle stilbly. Hulle kry pak totdat hulle stilbly en hul fout erken,” het hy geantwoord. Scheepers het Kobus uitgevra oor wat Poppie se “potty training” behels het. “Ons het haar so oor ŉ jaar lange tydperk aan en af geleer hoe om die badkamer te gebruik. Sy sal dan nie ŉ doek gedra het nie en net onderklere.” Poppie van der Merwe. Hy het gesê sy het nie gereeld glipsies gehad nie, maar hulle sou kwaad geword het as sy wel glipsies gekry het, “want dan moet alles skoongemaak word”. Scheepers het dit gestel dat Poppie die dag van haar dood ŉ doek aangehad het en dus nie haar bed kon vuilmaak nie. “Nee, sy het,” het hy geantwoord. Hy het gesê hy het dit nie self gesien nie, maar Louisa het dit vir hom gesê. Volgens hom het Poppie sowat vyf keer haar bed vuilgemaak vandat hulle aan die einde van September 2016 na die kleinhoewe buite Brits getrek het. Scheepers het dit gestel dat Louisa en Kobus die twee kinders in Orania en Brits aangerand het en nie oor die ernstigheid van die aanranding omgegee het nie. Kobus het voor sy kruisondervraging geëindig het aan sy regverteenwoordiger, adv. Lana Augustyn, gesê hy het nie geweet hy sal ŉ kind kan doodslaan nie en het ook nie bedoel om iemand dood te slaan nie. Louisa gaan hierna voor regter Bert Bam getuig. Die verhoor duur voort. Lees die vorige berigte oor Poppie van der Merwe op Maroela Media.